Perustoimeentulotuen käsittely Kelassa aiheuttaa tällä hetkellä kustannuksia huomattavasti enemmän kuin Kela alun perin arvioi.

Valtiontalouden tarkastusvirasto (VTV) kertoo, että vuonna 2019 perustoimeentulotuen käsittelyn välittömät kustannukset olivat lähes 100 miljoonaa euroa. Vuonna 2018 käsittely työllisti noin 1 500 henkilöä.

Lain valmisteluvaiheessa arvioitiin, että kustannukset olisivat noin 32 miljoonaa euroa ja käsittely työllistäisi noin 750 henkilöä.

Pääministeri Jyrki Kataisen hallitus päätti vuonna 2014 siirtää perustoimeentulotuen kunnilta Kansaneläkelaitoksen myönnettäväksi ja maksettavaksi.

Tavoitteena oli muun muassa tehostaa toimintaa, lisätä yhdenvertaisuutta, vapauttaa kuntien sosiaalityön resursseja ja lisätä niiden hakijoiden määrää, jotka ovat oikeutettuja toimeentulotukeen.

VTV:n mukaan vuoden 2017 alussa voimaan tullut muutos ei ole tuottanut toivottuja tuloksia.

– Perustoimeentulotuen siirtoa koskevan lain valmistelussa oli tarjolla asiantuntijatietoa sekä aiheeseen perehtynyt asiantuntijatyöryhmä. Kaikkia asiantuntijoiden esiin nostamia uudistukseen liittyviä riskejä ei kuitenkaan tuotu esille hallituksen esityksessä ja näin eduskunta ei saanut tarpeeksi kattavaa tietoa kokonaisuudesta, ylitarkastaja Antti Halmetoja sanoo VTV:n tiedotteessa.

Oikaisu: Korjattu, että toimeentulotuen käsittely työllisti Kelassa 1500 henkilöä vuonna 2018 eikä 2019, kuten jutussa aiemmin luki.

Lue aiheesta lisää:

THL:n raportti paljastaa: Työttömien perusturvan taso on heikentynyt tällä hallituskaudella – Taloutta paikataan entistä useammin toimeentulotuella

Toimeentulotuki tökkii Kelassa edelleen – eronnut eläkeläinen Jarno Mäkivuori joutuu turvautumaan seurakunnan hätäapuun: "Kaurapuuro on maistunut"

Ylen sovellus "Selviätkö vuoden tukiviidakossa?" palkittiin – Oman sarjansa ykkönen pohjoismaisen datajournalismin kilpailussa